বিতর্কিত মন্তব্য মামলায় রাহুল গান্ধীকে নোটিস পাঠাল আদালত

ওয়েব ডেস্ক: লোকসভার বিরোধী দলনেতা রাহুল গান্ধীকে (Rahul Gandhi) নোটিস জারি করল সাম্ভল জেলা বিচারক আদালত (District Judge Court of Sambhal)। বৃহস্পতিবার আদালত রাহুল গান্ধীকে আগামী ৪ এপ্রিলের মধ্যে সশরীরে কিংবা লিখিত জবাবের মাধ্যমে আদালতের নোটিসে সাড়া দেওয়ার নির্দেশ দিয়েছে। আইনজীবী সচীন গোয়েল সংবাদ সংস্থা এএনআই-কে জানিয়েছেন, বিরোধী দলনেতার বিরুদ্ধে বিতর্কিত মন্তব্যের (Controversial Remark) অভিযোগ গ্রহণ করেছে আদালত।

কিন্তু কোন বিতর্কিত মন্তব্য করেছেন রাহুল গান্ধী? এই প্রসঙ্গে আইনজীবী গোয়েল জানান, গত ১৫ জানুয়ারি কংগ্রেসের নতুন সদর দফতর ‘ইন্দিরা ভবন’-এর উদ্বোধনের সময় রাহুল গান্ধী বিজেপি ও কেন্দ্রীয় সরকারের বিরুদ্ধে তীব্র আক্রমণ শানান। তিনি বলেন, “আমাদের লড়াই শুধু বিজেপি বা আরএসএস-এর বিরুদ্ধে নয়। তারা দেশের সমস্ত প্রতিষ্ঠান দখল করে নিয়েছে। আমরা এখন বিজেপি, আরএসএস এবং ভারতীয় রাষ্ট্রের বিরুদ্ধেও লড়াই করছি।”

আরও পড়ুন: শিক্ষিত, রোজগারে সক্ষম স্ত্রী খোরপোশ চাইতে পারেন না: দিল্লি হাইকোর্ট

রাহুল গান্ধীর এই মন্তব্যের ভিত্তিতেই সিমরন গুপ্তা নামে এক ব্যক্তি বিশেষ আদালতে এফআইআর-এর আবেদন করেন। তবে প্রথমে ম্যাজিস্ট্রেট এটি বিচারব্যবস্থার এখতিয়ার সংক্রান্ত কারণে খারিজ করে দেন। আইনজীবীর দাবি, “আমরা সেই আদেশের বিরুদ্ধে পুনর্বিবেচনার আবেদন করি, যার পর সাম্ভল জেলা বিচারক আদালত রাহুল গান্ধীকে ৪ এপ্রিল আদালতে হাজির হতে নোটিস পাঠিয়েছে।” এই মামলাটি এখন বিচারাধীন এবং আগামী ৪ এপ্রিল পরবর্তী শুনানি হবে।